Bykans 4 000 sterf in Gauteng-staatshospitale weens ‘nalatigheid’(Argieffoto: pixabay) Altesaam 3 832 pasiënte is verlede jaar in Gautengse staatshospitale dood weens 10 741 voorvalle van ernstige terugslae wat hoofsaaklik gespruit het uit voorkombare mediese nalatigheid. Die Gautengse LUR vir gesondheid, Bandile Masuku, het die syfers verskaf in antwoord op ŉ geskrewe vraag van Jack Bloom, ŉ DA-lid van die Gautengse wetgewer. Sogenaamde voorvalle van ernstige teëspoed (SAE) word beskryf as voorvalle waartydens onbedoelde skade aan ŉ pasiënt berokken word weens iets wat gedoen is, of nié vir ŉ pasiënt gedoen is nie, eerder as weens ŉ siekte of onderliggende mediese toestand van ŉ pasiënt. Die meeste van dié voorvalle – altesaam 1 763 – is in die Chris Hani Baragwanath-hospitaal in Soweto aangemeld. Dié hospitaal is die derde grootste ter wêreld en dien as verwysingshospitaal vir pasiënte landwyd. Nagenoeg 150 000 pasiënte word jaarliks daar opgeneem en 500 000 buitepasiënte word behandel. Dié hospitaal word gevolg deur die Steve Biko- akademiese hospitaal (893 sterftes) en die George Mukhari-hospitaal (766 sterftes). Albei is in die Tshwane-metrogebied. “Ek is die bekommerdste oor die 2 307 sterftes van pasgebore babas en 238 moedersterftes. Daar was ook 866 septiese keisersnitte en 1 148 voorvalle van hipoksiese iskemiese enkefalopatie, wat breinskade veroorsaak by kinders wat nie suurstof kry nie,” het Bloom gesê. Bloom sê nog ŉ aanduiding van swak sorg is die 1 052 voorvalle van druksere wat in hospitale as SAE’s aangemeld word. “Dit het ŉ direkte uitwerking op hoe lank ŉ pasiënt se gemiddelde hospitalisering is, wat die koste van behandeling opjaag én tot liggaamlike skending kan lei.” Ten spyte van die hoë getal voorvalle wat aangemeld is, is net 77 daarvan vir tugoptrede verwys. “Die syfers is uiters onrusbarend. Dit beklemtoon die ernstige bestuursprobleme in staatshospitale en die gebrek aan gevolge vir mediese foute wat lei tot hofsake en skadevergoedingseise wat die departement se begroting uitput.” Bloom sê dit is ook ŉ verdere bewys dat die regering se voorgestelde Nasionale Gesondheidsversekering (NGV) – wat administrasiegewys uiters ingewikkeld is – gedoem is.